b'\n_START_ARTICLE_\nArendal kystforsvarsdivisjon\n_START_SECTION_\nArendalsdivisjonen i kamp 6. juli 1812\n_START_PARAGRAPH_\nF\xc3\xb8r slaget ved Lyng\xc3\xb8r var Arendalsdivisjonen i kamp med de engelske krigsskipene i det som kalles trefningen ved Buskj\xc3\xa6rsteinen, ved innl\xc3\xb8pet til Oksefjorden._NEWLINE_Fregatten \xc2\xabNajaden\xc2\xbb, f\xc3\xb8rt av kaptein Holm, l\xc3\xa5 f\xc3\xb8r slaget ved Lyng\xc3\xb8r for anker ved Haven p\xc3\xa5 Sand\xc3\xb8ya, i dag i Tvedestrand kommune. Skipet l\xc3\xa5 der i en god havn. Skipet l\xc3\xa5 rett ved en av kysttelegrafens repet\xc3\xa9rstasjoner (No. 17. Sand\xc3\xb8 varde), denne ville kunne varsle om fienden var i anmarsj.  Det vestre innl\xc3\xb8pet var beskyttet av en kanonsjalupp i Bor\xc3\xb8kilen, og de to sm\xc3\xa5 forpostbatteriene p\xc3\xa5 Bor\xc3\xb8y. Telegrafstasjonen gjorde det ogs\xc3\xa5 mulig \xc3\xa5 signalere etter forsterkninger fra Arendal. I \xc3\xb8st hadde Najaden to kanonjoller stasjonert i Lyng\xc3\xb8r havn og muligheter for ytterligere forsterkning fra Ris\xc3\xb8r. Sand\xc3\xb8ya er en offensiv ankringsplass med tanke p\xc3\xa5 det oppdrag Najaden er gitt.\n_START_SECTION_\nBakgrunn\n_START_PARAGRAPH_\nEn engelsk konvoi p\xc3\xa5 47 handelsskip ble kapret i 1810, den ble f\xc3\xb8rt til Kristiansand. Her ble de fleste prised\xc3\xb8mt og solgt. Fortjenesten ble stor, hele 7,5 mill. riksdaler. Dette var et godt bidrag til statskassen; p\xc3\xa5 dette tidspunkt var den dansk-norske stat p\xc3\xa5 desperat jakt etter penger, og gikk konkurs den 5. januar 1813._NEWLINE_Omkring 2\xc2\xa0000 engelskvennlige handelsfart\xc3\xb8y seilte om v\xc3\xa5ren hvert \xc3\xa5r inn i \xc3\x98stersj\xc3\xb8en med handelsvarer, og ut igjen om h\xc3\xb8sten. England fikk mange viktige varer fra landene omkring \xc3\x98stersj\xc3\xb8en, bl.a. korn og hamp. Med \xc2\xabNajaden\xc2\xbb i Skagerrak ble faren for \xc3\xa5 miste flere konvoier st\xc3\xb8rre. Najaden ble bygget som en skarpseiler, og utgjorde en alvorlig trussel mot de engelske handelsskipene som seilte forbi s\xc3\xb8rlandskysten. Det engelske admiralitetet ans\xc3\xa5 trusselen s\xc3\xa5 stor at de var villige til \xe2\x80\x93 om n\xc3\xb8dvendig \xe2\x80\x93 \xc3\xa5 \xc2\xabofre\xc2\xbb et av sine linjeskip for \xc3\xa5 f\xc3\xa5 henne fjernet._NEWLINE_En eskadre som bestod av linjeskipet Dictator og briggene \xc2\xabCalypso\xc2\xbb og \xc2\xabPodargus\xc2\xbb hadde kjennskap til at fregatten \xc2\xabNajaden\xc2\xbb var i omr\xc3\xa5det. Det fikk de vite tidligere p\xc3\xa5 dagen etter \xc3\xa5 ha v\xc3\xa6rt i kontakt med lokale fiskere utenfor Ris\xc3\xb8r._NEWLINE_Kl. 12.00 var de 15 til 18 nautiske mil s\xc3\xb8r\xc3\xb8st av Ris\xc3\xb8r. Vinden var frisk bris fra vest-sydvest. Briggene \xc2\xabCalypso\xc2\xbb og \xc2\xabPodargus\xc2\xbb rekognoserte tett oppunder land. De m\xc3\xb8ter briggen \xc2\xabFlamer\xc2\xbb, som slutter seg til eskadren._NEWLINE_Den optiske telegrafens hovedstasjon L, Hiisaasen syd av Ris\xc3\xb8r, har ikke observert eskadren, eller s\xc3\xa5 har signalene stoppet opp, for kysttelegrafens repeterstasjon ved varden p\xc3\xa5 Sand\xc3\xb8ya har tydeligvis ikke mottatt signaler om den fiendtlige trusselen som kommer \xc3\xb8stfra._NEWLINE_Kl. 16.00 f\xc3\xa5r \xc2\xabCalypso\xc2\xbb se de norske skipene til ankers inne mellom skj\xc3\xa6rene. Kaptein Holm ble senere anklaget for at \xc2\xabNajaden\xc2\xbb l\xc3\xa5 slik til at mastene kunne sees fra sj\xc3\xb8en. Er en kjent i omr\xc3\xa5det, vet en at skipet l\xc3\xa5 dekket for innsyn fra sj\xc3\xb8en. Det Holm ikke hadde regnet med var at \xc2\xabCalypso\xc2\xbb skulle komme s\xc3\xa5 n\xc3\xa6r land. Dette kan ha gjort at mastene kom i silhuett mot himmelen, fra en vinkel han ikke hadde tatt i betraktning.\n_START_SECTION_\nForpostfekting ved Bor\xc3\xb8y\n_START_PARAGRAPH_\nForpostfektingen ved Bor\xc3\xb8y foregikk fra kl. 16.00 til kl. 02.20)._NEWLINE_De to engelske briggene pr\xc3\xb8vde et angrep, men m\xc3\xa5nedsl\xc3\xb8ytnant (mlt) Parnemann p\xc3\xa5 kanonsjaluppen \xc2\xabKi\xc3\xb8ge Bukt\xc2\xbb jagde dem ut igjen. De fire engelske skipene krysset utenfor skj\xc3\xa6rene en halv times tid, mens skipssjefene var ombord p\xc3\xa5 linjeskipet \xc2\xabDictator\xc2\xbb. Enda en halv time gikk f\xc3\xb8r den engelske fl\xc3\xa5testyrken seilte videre vestover._NEWLINE_Mlt. Parnemann fikk sendt melding om den fiendtlige aktiviteten via Bor\xc3\xb8y repeterstasjon. Samtidig ble de engelske skipene oppdaget av mlt. Ring p\xc3\xa5 kanonjolle No. 3. Den var stasjonert \xc3\xb8st for Trom\xc3\xb8y. Her var det ikke kysttelegraf, s\xc3\xa5 meldingen m\xc3\xa5tte sendes med ekspress til divisjonssjefen i Arendal._NEWLINE_Mlt. Ring seilte ned til Kalv\xc3\xb8ysund, klar for \xc3\xa5 ta i mot de engelske skipene hvis de skulle komme. Ombord p\xc3\xa5 briggen \xc2\xabPodargus\xc2\xbb er kvartermester Andrew Todd. Han har tidligere seilt med handelsskip i farvannet og er noenlunde kjent. Dette gj\xc3\xb8r at kaptein James Pattison Stewart tar en beslutning og, etter \xc3\xa5 ha kommet opp p\xc3\xa5 h\xc3\xb8yde av Flostad\xc3\xb8ya, seilte han inn renna ved Ytre M\xc3\xb8kkalasset._NEWLINE_De tre engelske briggene gikk f\xc3\xb8rst. Klokka er rundt 18.30. Ved Kalv\xc3\xb8ysund \xc3\xa5pner kanonjolle No. 3 ild mot briggene. Engelskmennene besvarte ilden. Fra linjeskipet ble det ogs\xc3\xa5 skutt med gev\xc3\xa6r og falkonetter oppe fra mastene. Mlt. Parnemann la sjaluppen i dekning bak en holme._NEWLINE_Kort tid etter gikk \xc2\xabPodargus\xc2\xbb p\xc3\xa5 grunn ved Buskj\xc3\xa6rsteinen. Kjentmannen blir satt over i \xc2\xabCalypso\xc2\xbb, som f\xc3\xb8lger \xc2\xabDictator\xc2\xbb. Briggen \xc2\xabFlamer\xc2\xbb ble igjen for \xc3\xa5 sikre den grunnst\xc3\xb8tte \xc2\xabPodargus\xc2\xbb. S\xc3\xa5 snart kaptein Stewart har passert, vendtes \xc2\xabPodargus\xc2\xbb slik at den ble liggende p\xc3\xa5 tvers i sundet. Det samme gjorde \xc2\xabFlamer\xc2\xbb, og de to skipene behersket n\xc3\xa5 hele innseilingsl\xc3\xb8pet. S\xc3\xa5 snart \xc2\xabDictators\xc2\xbb akterkanoner var p\xc3\xa5 skuddhold kom kanonsjaluppen \xc2\xabKi\xc3\xb8ge Bukt\xc2\xbb fram fra dekningen bak holmen. Skipet ble rodd ut og startet angrepet p\xc3\xa5 briggene som sperret sundet._NEWLINE_Kl.19.15 tennes lokalvarden p\xc3\xa5 Bor\xc3\xb8y. Mlt. Parnemann skriver i sin rapport at striden m\xc3\xa5tte f\xc3\xb8res p\xc3\xa5 s\xc3\xa5 langt hold fordi briggenes skr\xc3\xa5skudd rakk s\xc3\xa5 langt (skr\xc3\xa5skudd er \xc3\xa5 sammenlikne med haggelladninger for beskytning av personell). Bor\xc3\xb8ys vestre batteri p\xc3\xa5 Hestnesholmen startet ildgiving med to 6 pd. kanoner._NEWLINE_Kl. 19.22 hadde kapteinl\xc3\xb8ytnant Dietrichson f\xc3\xa5tt Parnemanns melding (sendt fra Bor\xc3\xb8y kl. 17.00). Dietrichson kom fram kl. 23.15, og tok del i kampene mot de to briggene. Mlt. Parnemann rodde til Bor\xc3\xb8y for \xc3\xa5 h\xc3\xb8re om det kan ventes mer hjelp vestfra. Det var n\xc3\xa5 s\xc3\xa5pass m\xc3\xb8rkt at ingen signaler kan sees, og siden det ikke var kommet noen klar beskjed, ror han tilbake og gjenopptar ildgivningen. Men det var s\xc3\xa5 m\xc3\xb8rkt at skytingen ble ganske usikker._NEWLINE_Kl. 01.00 var \xc2\xabPodargus\xc2\xbb flott, og begge briggene styrte ut l\xc3\xb8pet s\xc3\xb8r for Sand\xc3\xb8ya, men et kvarter senere gikk de igjen p\xc3\xa5 grunn, f\xc3\xb8rst Podargus og rett etterp\xc3\xa5 Flamer._NEWLINE_Kl. 02.20 var de i sikkerhet utenfor skj\xc3\xa6rg\xc3\xa5rden etter \xc3\xa5 ha blitt forfulgt av kanonb\xc3\xa5tene 1/2 mil av land, f\xc3\xb8r disse m\xc3\xa5tte snu. Begge kanonb\xc3\xa5tene hadde f\xc3\xa5tt betydelige skader, men de var flytende. Ingen norske mannskaper ble drept eller skadet, verken p\xc3\xa5 b\xc3\xa5tene eller p\xc3\xa5 Bor\xc3\xb8y. P\xc3\xa5 de engelske briggene var det st\xc3\xb8rre tap. P\xc3\xa5 \xc2\xabPodargus\xc2\xbb var 4 hardt s\xc3\xa5ret og 5 lett s\xc3\xa5ret, og p\xc3\xa5 \xc2\xabFlamer\xc2\xbb var en mann drept, og en lett s\xc3\xa5ret._NEWLINE_Hadde styrken p\xc3\xa5 det norske kruttet v\xc3\xa6rt p\xc3\xa5 h\xc3\xb8yde med det engelske, ville det etter all sannsynlighet ligget to engelske vrak utenfor Bor\xc3\xb8y, heter det i rapporten etter trefningen._NEWLINE_Fra norsk side ble det avfyrt mer enn 120 skudd fra kanonb\xc3\xa5tene, og rundt 100 skudd fra batteriene p\xc3\xa5 land._NEWLINE_Det lokale kystvernet (den tidens sj\xc3\xb8heimevern) ble ikke satt inn i kampene. Ser en bort fra de som bemannet batteriet p\xc3\xa5 Bor\xc3\xb8y og de som var ombord i de kanonjollene med mannskap fra kystvernet. Det ble rettet kritikk ogs\xc3\xa5 mot den m\xc3\xa5ten kystvernsjefen hadde opptr\xc3\xa5dt.'